[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 23.4.2010

COM(2010)167 τελικό

2010/0091 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη θέση που πρέπει να λάβει η Ευρωπαϊκή Ένωση στο πλαίσιο του Συμβουλίου Σύνδεσης που συγκροτήθηκε με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, όσον αφορά την τροποποίηση του άρθρου 15 παράγραφος 7 του πρωτοκόλλου 3 της εν λόγω συμφωνίας σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και με τις μεθόδους διοικητικής συνεργασίας

ΑΙΤΙΟΛΟΓΙΚΗ ΕΚΘΕΣΗ

Πλαίσιο της πρότασης

H απαγόρευση της επιστροφής δασμών προβλέπεται στο άρθρο 15 του πρωτοκόλλου 3 της συμφωνίας σύνδεσης ΕΚ - Ιορδανίας. Στην παράγραφο 7 του εν λόγω άρθρου προβλέπεται μεταβατική περίοδος για την πλήρη εφαρμογή της απαγόρευσης επιστροφής δασμών από την Ιορδανία και παρέχεται σε αυτή τη χώρα εταίρο η δυνατότητα να χορηγεί επιστροφή δασμών στους εξαγωγείς / οικονομικούς παράγοντές της κατά τη διάρκεια αυτής της περιόδου.

Η μεταβατική αυτή περίοδος λήγει στις 31 Δεκεμβρίου 2009. Ωστόσο, το άρθρο 15 παράγραφος 7 προβλέπει τη δυνατότητα παράτασης της εφαρμογής της «με κοινή συμφωνία».

Στην 11η σύνοδο της πανευρωμεσογειακής ομάδας εργασίας που πραγματοποιήθηκε στις Βρυξέλλες στις 29 Οκτωβρίου 2009, η Ιορδανία διατύπωσε αίτημα για παράταση της διάταξης περί επιστροφής δασμών και για αναθεώρηση των ισχυόντων συντελεστών των δασμολογικών επιβαρύνσεων.

Σύμφωνα με το άρθρο 39 του πρωτοκόλλου 3, οι διατάξεις του πρωτοκόλλου τροποποιούνται με απόφαση του Συμβουλίου Σύνδεσης.

Το κείμενο της απόφασης θα αντικαταστήσει την ισχύουσα διάταξη του άρθρου 15 παράγραφος 7.

Περιλαμβάνει, αφενός, την τροποποίηση σχετικά με την ισχύ της εν λόγω διάταξης περί επιστροφής δασμών και, αφετέρου, την αναθεώρηση των ισχυόντων προς είσπραξη δασμολογικών επιβαρύνσεων.

Για να εξασφαλισθεί σαφήνεια, μακροπρόθεσμη οικονομική προβλεψιμότητα και ασφάλεια δικαίου για τους οικονομικούς παράγοντες, τα συμβαλλόμενα μέρη της συμφωνίας συμφώνησαν να παρατείνουν την εφαρμογή του άρθρου 15 παράγραφος 7 με ισχύ από την 1η Ιανουαρίου 2010 για περίοδο τριών ετών.

Επιπλέον, οι συντελεστές που εφαρμόζονται στην Ιορδανία πρέπει να προσαρμοσθούν βάσει των συντελεστών που εφαρμόζονται επί του παρόντος στην ΕΕ.

Εν αναμονή της επίσημης έκδοσης της παρούσας απόφασης, συμφωνήθηκε, μέσω ανταλλαγής επιστολών μεταξύ της Ευρωπαϊκής Επιτροπής και των αρμόδιων ιορδανικών αρχών, ότι το περιεχόμενο του παρόντος εγγράφου εφαρμόζεται από την 1η Ιανουαρίου 2010.

Διαβουλεύσεις με τα ενδιαφερόμενα μέρη και εκτίμηση των επιπτώσεων

Πραγματοποιήθηκε διαβούλευση με τα ενδιαφερόμενα μέρη στο πλαίσιο της πανευρωμεσογειακής ομάδας εργασίας και της επιτροπής τελωνειακού κώδικα (τμήμα καταγωγής).

Δεν υπήρξε ανάγκη προσφυγής σε εξωτερικούς εμπειρογνώμονες.

Δεν απαιτείται να πραγματοποιηθεί εκτίμηση των επιπτώσεων, δεδομένου ότι οι προτεινόμενες τροποποιήσεις είναι απλώς τεχνικής φύσης και δεν τροποποιούν την ουσία του ισχύοντος πρωτοκόλλου καταγωγής.

νομικά στοιχεία της πρότασης

Δεδομένης της φύσης των τροποποιήσεων που προτείνονται στο άρθρο 15 παράγραφος 7 του πρωτοκόλλου 3, και για να εξασφαλισθεί ασφάλεια δικαίου, διαγράφεται ολόκληρη η παράγραφος.

Η τροποποιημένη διάταξη περί επιστροφής δασμών πρέπει να εφαρμοσθεί αναδρομικά από την 1η Ιανουαρίου 2010.

Η νομική βάση για την τροποποίηση της εν λόγω διάταξης είναι το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9 της συνθήκης για τη λειτουργία της Ευρωπαϊκής Ένωσης.

Η πρόταση υπάγεται στην αποκλειστική αρμοδιότητα της Ένωσης. Ως εκ τούτου δεν εφαρμόζεται η αρχή της επικουρικότητας.

Προτεινόμενη πράξη: απόφαση του Συμβουλίου.

Δημοσιονομικές επιπτωσεισ

Η πρόταση δεν έχει επιπτώσεις στον προϋπολογισμό της Ένωσης.

πρόσθετες πληροφορίες

Δεν προβλέπεται ρήτρα επανεξέτασης, αναθεώρησης ή λήξης ισχύος.

2010/0091 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τη θέση που πρέπει να λάβει η Ευρωπαϊκή Ένωση στο πλαίσιο του Συμβουλίου Σύνδεσης που συγκροτήθηκε με την ευρωμεσογειακή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, όσον αφορά την τροποποίηση του άρθρου 15 παράγραφος 7 του πρωτοκόλλου 3 της εν λόγω συμφωνίας σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και με τις μεθόδους διοικητικής συνεργασίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,

την πρόταση της Ευρωπαϊκής Επιτροπής,

Εκτιμώντας τα ακόλουθα:

1. Το πρωτόκολλο 3[1] της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, εφεξής «η συμφωνία», όπως τροποποιήθηκε με την απόφαση αριθ. 1/2006 του Συμβουλίου Σύνδεσης ΕΚ - Ιορδανίας της 15ης Ιουνίου 2006[2] αφορά τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας.

2. Το άρθρο 15 του πρωτοκόλλου 3 προβλέπει τη γενική απαγόρευση της επιστροφής δασμών, ή της απαλλαγής από δασμούς, επί των μη καταγόμενων υλών που χρησιμοποιούνται για την κατασκευή καταγόμενων προϊόντων. Ωστόσο, η παράγραφος 7 του εν λόγω άρθρου προβλέπει τη δυνατότητα εφαρμογής επιστροφής ή απαλλαγής έως την 31η Δεκεμβρίου 2009 υπό ορισμένους όρους.

3. Για να εξασφαλισθεί σαφήνεια, μακροπρόθεσμη οικονομική προβλεψιμότητα και ασφάλεια δικαίου για τους οικονομικούς παράγοντες, τα συμβαλλόμενα μέρη της συμφωνίας συμφώνησαν να παρατείνουν την εφαρμογή του άρθρου 15 παράγραφος 7 με ισχύ από την 1η Ιανουαρίου 2010 για περίοδο τριών ετών.

4. Επιπλέον, οι συντελεστές που εφαρμόζονται στην Ιορδανία πρέπει να προσαρμοσθούν βάσει των συντελεστών που εφαρμόζονται επί του παρόντος στην ΕΕ.

5. Σύμφωνα με το άρθρο 39 του πρωτοκόλλου 3, το Συμβούλιο Σύνδεσης που συγκροτήθηκε με τη συμφωνία πρέπει να αποφασίσει την τροποποίηση των διατάξεων του εν λόγω πρωτοκόλλου.

6. Ως εκ τούτου, η Ευρωπαϊκή Ένωση πρέπει να λάβει θέση στο Συμβούλιο Σύνδεσης σύμφωνα με το επισυναπτόμενο σχέδιο απόφασης,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η θέση που πρέπει να λάβει η Ευρωπαϊκή Ένωση στο πλαίσιο του Συμβουλίου Σύνδεσης το οποίο συγκροτήθηκε με την ευρωμεσογειακή συμφωνία περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, όσον αφορά την τροποποίηση του άρθρου 15 παράγραφος 7 του πρωτοκόλλου 3 σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και με τις μεθόδους διοικητικής συνεργασίας για τους σκοπούς της επέκτασης της εφαρμογής της εν λόγω διάταξης ώστε να καλύπτει την επιστροφή δασμών ή την απαλλαγή από δασμούς, διαμορφώνεται βάσει του σχεδίου απόφασης του Συμβουλίου Σύνδεσης που επισυνάπτεται στην παρούσα απόφαση.

Άρθρο 2

Η απόφαση του Συμβουλίου Σύνδεσης δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες,

Για το Συμβούλιο

Ο Πρόεδρος

Πρόταση

ΑΠΟΦΑΣΗ αριθ. […] ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΕΕ-ΙΟΡΔΑΝΙΑΣ

της […]

για την τροποποίηση του άρθρου 15 παράγραφος 7 του πρωτοκόλλου 3 της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και με τις μεθόδους διοικητικής συνεργασίας

Το Συμβούλιο Σύνδεσης,

Έχοντας υπόψη την ευρωμεσογειακή συμφωνία περί συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, και ιδίως το άρθρο 39 του πρωτοκόλλου 3,

Εκτιμώντας τα ακόλουθα:

7. Το άρθρο 15 παράγραφος 7 του πρωτοκόλλου 3 της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, εφεξής «η συμφωνία», επιτρέπει υπό ορισμένους όρους την επιστροφή δασμών ή την απαλλαγή από δασμούς ή επιβαρύνσεις ισοδυνάμου αποτελέσματος έως την 31η Δεκεμβρίου 2009.

8. Για να εξασφαλισθεί σαφήνεια, μακροπρόθεσμη οικονομική προβλεψιμότητα και ασφάλεια δικαίου για τους οικονομικούς παράγοντες, τα συμβαλλόμενα μέρη της συμφωνίας συμφώνησαν να παρατείνουν την εφαρμογή του άρθρου 15 παράγραφος 7 με ισχύ από την 1η Ιανουαρίου 2010 για περίοδο τριών ετών.

9. Επιπλέον, οι συντελεστές που εφαρμόζονται στην Ιορδανία πρέπει να προσαρμοσθούν βάσει των συντελεστών που εφαρμόζονται επί του παρόντος στην ΕΕ.

10. Συνεπώς, το πρωτόκολλο 3 της συμφωνίας πρέπει να τροποποιηθεί αντιστοίχως.

11. Δεδομένου ότι η περίοδος εφαρμογής του άρθρου 15 παράγραφος 7 λήγει την 31η Δεκεμβρίου 2009, η παρούσα απόφαση πρέπει να εφαρμόζεται από την 1η Ιανουαρίου 2010,

ΑΠΟΦΑΣΙΖΕΙ:

Άρθρο 1

Το άρθρο 15 παράγραφος 7 του πρωτοκόλλου 3 της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Χασεμιτικού Βασιλείου της Ιορδανίας, αφετέρου, σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και με τις μεθόδους διοικητικής συνεργασίας, αντικαθίσταται από το ακόλουθο κείμενο:

«7. Κατά παρέκκλιση της παραγράφου 1, η Ιορδανία δύναται να εφαρμόζει, με εξαίρεση τα προϊόντα που υπάγονται στα κεφάλαια 1 έως 24 του εναρμονισμένου συστήματος, ρυθμίσεις για επιστροφή δασμών ή για απαλλαγή από δασμούς ή επιβαρύνσεις ισοδυνάμου αποτελέσματος, που ισχύουν για μη καταγόμενες ύλες που χρησιμοποιούνται για την κατασκευή προϊόντων καταγωγής, υπό την επιφύλαξη των ακόλουθων διατάξεων:

α) εισπράττεται δασμολογική επιβάρυνση 4% για προϊόντα που υπάγονται στα κεφάλαια 25 έως 49 και 64 έως 97 του εναρμονισμένου συστήματος ή χαμηλότερος δασμός που ισχύει στην Ιορδανία·

β) εισπράττεται δασμολογική επιβάρυνση 8% για προϊόντα που υπάγονται στα κεφάλαια 50 έως 63 του εναρμονισμένου συστήματος ή χαμηλότερος δασμός που ισχύει στην Ιορδανία.

Οι διατάξεις της παρούσας παραγράφου ισχύουν μέχρι την 31η Δεκεμβρίου 2012 και μπορούν να αναθεωρηθούν με κοινή συμφωνία.»

Άρθρο 2

Η παρούσα απόφαση αρχίζει να ισχύει την ημέρα της έκδοσής της.

Εφαρμόζεται από την 1η Ιανουαρίου 2010.

[Τόπος] [ημερομηνία]

Για το Συμβούλιο Σύνδεσης

Ο Πρόεδρος

[1] ΕΕ L 129 της 15.5.2002, σ. 3.

[2] ΕΕ L 209 της 31.7.2006, σ. 30.